  Виталий Пронин «Оӵ/ӧч кар» романысь люкет Туннэ - Быдӟым Писательёслэн литературной ӝытсы. Марго та сярысь тодаз вайиз, канаысьтыз нап-горд дэремзэ адӟыса. Ӵапак та дэремез со дӥсялляз, Писательёслэн огазеяськоназы кутыкузы. Вань гожъяськись воргоронъёс солы синмаськизы вал. Ох! кыӵе ӝыт вал соку. Марго, сюанэ кадь, ӝыны нунал солы дасяськиз. Тодмо дизайнерез вуртытӥз горд дэрем. Суд йырсиоссэ бабылляз парикмахер, ымнырзэ буяз мукетыз адями, эшшо синлысъёс но гижы лякылӥз на. Нош куке со, сыӵе чебер, горд сюрес кузя тубиз сцена доры, воргоронъёс йырсазьзэс ыштӥзы, кожалод: ымъёссы усьтӥськизы, синъёссы лякиськизы Марголэн сюсьтыл кадь веськрес мугорез борды. Ӝыт пумын куд-огез келяны но куриськылӥзы, чебер нылмуртэн эктыса гинэ кӧтсы ӧз тыры, лэся. Марго сэбедэ вуыку, Быдӟым Гожъяськисьёслэн юртсы котыр ласянь тылъёсын пиштэ вал ни. Кузь тротуар кузя бадӟым ӧсъёс доры ялан калык лыктэ, ваньзы бадӟым шулдыръяськонэ кадь дӥсяськемын: воргоронъёс тӧдьы дэремен, сьӧд дукесэн, нылъёс кузь дэремъёсын. Быдӟым Гожъяськисьёслэн юртсы пуктэмын куинь даур талэсь азьло, Оӵкарын - огез чеберез инты. Куинь этажъем юрт, йырзэ вылӥе ӝутыса, пельпумъёссэ мышлань карыса, инбаме кыстӥське, солэсь эшшо но ӝужытгес адӟиське. Быректэм йӧл буёло мугорыз сюлмез шунтэ ке но, йылсо чильтэръёсыз бордаз йӧтскыны уг сётско. Кыле на вӧзтӥз поръяны, тыпыосын котыртэм гуждор вылэ пуксьыса, шораз учкыны. Нырысетӥ этажын ялан ортчыло сӥё-дано пумиськылонъёс, кыкетӥяз - нуналлы быдэ кагазъёс ӵаштырто, куинетӥяз - ноутбукъёслэн тачыртэмзы кылӥське. Юртлэн чильтэрен чебермам укноосыз осконтэм бадӟымесь - куддыр пиналъёс я пересьёс поръян сяменызы дугдо нырысетӥ этаж вадьсы но киноез сямен учко, мар дауртӥське зал пушкын. Нош пушказ кузьыли мында адямиос люкасько, тӧдьы изъёсын шудыса, чильпырало вӧлдэт улэ ошем люстраос - отысь тылъёс зарнивуам борддоръёс вылын пужыос кылдытъяло, вӧлдэтэз ныпъясь ӟыгыртонтэм зӧк юбоос котыртӥ бызьыло, трос ӝӧкъёс вылтӥ ортчыса, сцена сьӧры пегӟо. Марго бадӟым секыт ӧсэз ас палаз мырдэм кыскиз но юртэ пыриз - ӝужыт беро пыдкукъёс мрамор пол борды шырк-шарк! шуккиськизы. Но выль кунолэсь пыремзэ нокин ӧз синйылты. Солэн йыггетэмез выйиз мукет ӝужыт пыдберо пыдкукъёслэн куараоссы, калыклэн ӟабыльтэмез но крезьгур пӧлы. Калык каллен интыяськыны кутске ни вал губи мында пуктылэм ӝӧкъёс сьӧры. Марго дукессэ ӵоге ошиз но, тодмо ымныръёсты синйылтыса, зал пушкы вамыштӥз. - Чырткем, Эшкабей! - вазиз эшезлы Марго. - Мар туннэ луоз? Эшкабей - егит писатель, беллетрист. Выль романъёссэ курыса, нылъёс сьӧраз уллёен ветло. Эшкабей уг ваты, романъёссэ уксё поттон но нылъёслэн сюлэмъёсазы усён поннагес гожъя шуыса. Соин ик вань выль иворъёсты но котьку тодэ, пельёсыз, лудкечлэн кадь ик, котьку сакесь. — О, Марго, - соиз интыысьтыз ик тэтчиз, Марголы пукон вылэ интыяськыны юрттӥськиз. Вӧзаз пуксьыса, азьланьтӥз: - Верало, туннэ Тӧромы выль манифест лыдӟоз, туала литературамес дунъяны выроз. Нокыӵе кылбур-верос-роман лыдӟонъёс уз луэ. Тон, оло, мардэ ке вайид вал? — Ӧй вал. Туннэ мукетъёссэ кылзӥськыны лыктӥ. Тунсыко. Тӧромылэн нош ик визьмояськемез потӥз? — Уд тодӥськы-а, мар-а, со алигес Кам сьӧрысь бертӥз. Отын кыӵе ке но визьмо адямиосын вераськем. Тодэм, Кам сьӧрысь литератураын, пе, али ӧвӧл «инты» но «дыр» валатонъёс. Озьы, пе, капчигес улыны. Тӧроез та малпан ас гуаз кыскем, мар та пумысен удмурт литератураын дауртӥське шуыса малпаськем но тани - туннэ со выль шедьтосъёссэ милемлы кисьтоз. Марго ӝӧк вылысь горд винаен тырмытэм бокалэз кутӥз. — Ну, ойдо, иське, выль малпан понна юомы. Пиялаос, ог-огзы борды шуккиськыса, жон! вазизы. Со куспын бадӟым залэ пыриз Ожмег. Вылаз - кечато-вамато пиджак, йыраз пиджакез тусъем ик изьы. Ботинкаосыз дуно кулэсь - таяз радэ куреньзэ дӥсям - ӵуж пиштӥсь лампаослэн тылъёссы кремен зырам чилясь пыдкукын, синучконын кадь, пишто. Очкиосыз но мукетэсь, таоссэ Марго ӧз адӟы на. Ожмег ялан вошъя соосты. Дыр воштӥське, мода кошке, шуэ со, но модаысь потэм очкиоссэ уг сэрпалты. Со история! Дораз одӥг канаез быдэсак соосын тырмытэмын. — Марго-о-о, - Ожмег кыдёкысен ик нылэз адӟиз, одӥг секундэз но юнме медаз сылмы шуыса кадь, кыдёкысен ик юаськыны кутскиз: - Кыӵе-мар ни, кыӵе улэ романэд? Толалтэ лыдӟомы ни, дыр, ук? Дыр ортче, Марго, дыр ортче! Котькуд секунд мар ке но воштӥське. Со романдэ кемагес гожъяд на ке, воксё но поттэмед уз поты ни, малпанъёстэ дыр сьӧраз нуоз, уз жаля, - та кылъёсын Ожмег Марголэсь кизэ чупаз. Соин ик ымызлы огдырлы пытсаськоно луиз. Ожмеге, тон бон уд воштӥськиськы, дыред ортче ке но, - со вакытэ Ожмеглэн кыл висказ чуртнаськиз Марго. - Ялан сыӵе ик зулись но тузӥ. Ачид бон мар ужаськод ни, мае йырад бергатӥськод? Ожмег ӝӧк сьӧры пуксиз. — Марго, туж тунсыко малпан борды али басьтӥськи, - Эшкабеез али гинэ адӟыса кадь, соин ӟечбуръяськиз но веранзэ азьланьтӥз: - Альтернативной история. Малпаськы ай, мар луысал, Кузебай Герд я Трокай Борисов ӧз кулысалзы ке, яке Ашальчи Оки егит дыръяз гожъяськемысь ӧз дугдысалыз ке! Малпаськисько тани, историысь фактъёсты ваче лякылӥсько. Пукисько архивъёсын, Кузебай Гердлэсь улэм-вылэмзэ эскерисько. Ваньзэ тодӥ-валай ке, соку кутско выль статьяе борды, нимзэ тодӥсько ни: «Улысал ке 100 аресозь Кузебай Герд…». Валаськод-а, макем воштӥськысалыз Оӵкармылэн тусыз. Культурной луысалыз ук со, культурной. Нош кӧня историкъёс со кизем бесмен вылын будысалзы, Марго-о-о, кӧ-ӧ-ня-я… Мон аслым эш но шедьтысал, оло, та тема бордын ӵошен ужасалмы. Со куспын Ожмеглэн ымнырыз гожмаськиз, синъёсыз муромизы. — Мар бен сэре малпад ни: мар луысалыз… — Революция луысалыз, дуно эше! Кузебай Герд историмес но, литературамес но трослы узырмытысал. Соку, вить дауръёс ортчыса, мон ӧй вырысал ни удмуртъёслэн кылдэмзы сярысь мадьёсты, выжыкылъёсты, калык кырӟанъёсты утчан-бичанэн. Ма, табере кин тодэ на соосты, таӵеесь ик-а вал соос, кыӵеен соос али мынам кагазъёсам утисько. Мон али, со нырысетӥ этнографъёслэсь ужъёссэс лыдӟыса, быдӟым темаос борды кутскысал ни. Кылсярысь: «Туала но вашкала удмурт калыклэн пӧртэмлыксы: одӥг яке кык пӧртэм лулъёс?». — Сомында ужаса-лыдӟиськыса, тон али ик со сярысь гожъяны быгатӥськод ни ук. Йырад трос кеньыред люкаськиз ни, дыр. — Быгатӥсько, но табере мынам сюлмам воксё мукет тема усиз, - нош ик тачыртэ Ожмег. — Я, Ожмег. Ӧтисько выль книгаелэн презентацияз. — Поттӥд ни? Зэм но, поттӥд ни? - Марголэсь кизэ посыны кутскиз Ожмег. Мон али малпай: нуналлы быдэ люкетэн-люкетэн гожъялляй ке, толалтэлы йылпумъяло. Ӧй ке, тынэсьтыд альтернативной история сярысь кисьмась статьядэ узырмыто. Со нимаськоз: «Марго гожтысалыз ке романзэ…». Маргоен Ожмег серектӥзы. Со вакытэ быдэс залэз тырмытӥз пиялалэн жингыртэмез. — Каллен, - шуиз Эшкабей. - Тӧро кыл куре. Залын пумен шыпытаз. — Я, мон мукет ӝӧк сьӧры пуксё, пумиськом ай. Чебер тусыныд та дэремдэ эшшо но тузӥгес кариськод ук, ай-ай-ай, - кырмыштыса кошкиз Ожмег. — Нош тон - очкидэ, - вераз на Марго. Сцена вылэ Тӧро тубиз, выль удмурт дэременыз, выль чыртывесеныз - отын чиляло Оӵкарын улӥсьёслы тодмотэм коньыос (Кам сьӧрысь, дыр, малпаз Марго), пыдаз - ӝужыт беро чилясь пыдкук. Тӧро ке Тӧро, чилясь но чилясь. — Умоесь, гажано эшъёс, Быдӟым Гожъяськисьёс! - Залын кичабонъёс ог 2 минут чузъяськизы. Соос чалмем бере гинэ Тӧро азьланьтӥз: - Арня талэсь азьло мон берытски Кам сьӧрысь, вуылӥ быдэс дуннеысь Быдӟым Писательёслэн пумиськоназы. Трос мае адӟи, трос мае валай. Но дырдэс али юнме уг быдты. Кыӵе-мар уло мукет шаеръёсысь гожъяськисьёс, кыӵе-мар ортчизы пумиськонъёс - таиз сярысь берло, чай юон я зулён вискын, вераськомы. Али мукетызлы саклык висъяме потэ. Писательёслэн пумиськоназы мыным юан сётӥзы: кыӵе шур кузя кошке тӥляд литературады? Мон мар вераны нырысь ӧй вала, шуи: милям туж трос шуръёс огазеяськыса кылдыто одӥг Бадӟым Удмурт Литература. Тӧроез нош ик куспетӥ каризы кичабонъёс. — Но монэ мукетыз сярысь юазы ук. Зэмзэ но, кыӵе кылын луэ огъя дунъяны туала литературамес? Та юан бордам юн лякиськиз. Кема малпаськи - сюрес кузь вал, но валэктон шедьтӥ ик. - Тӧро вис кариз. Залын пукисьёс ог-огзы шоры учкизы, куд-ог сэрегъёсысь кылӥськиз: кыӵе? кыӵе? — Со шурлы ним сётӥ «дыртэм-ӧртэм». «Дыртэм-ӧртэм», - нош ик вераз Тӧро. - Малы озьы? Та дырозь асьмеос ялан вераллям, постэтнофутуризм вакытэ улӥськом шуыса. Оло, со милям лулъёсмылэн шуныт коркаосысьтызы потэмзы уг поты? Нош егитъёслэн юртъёсазы пыре ай, отын воксё мукет омыр кузёяське. Мар веранэз, пыд вылазы йыг-йыг вамышъясь писательёслэсь но куд-ог произведениоссэс та ӧре пыртыны луэ ни. Арлыдоосты вошто егитъёс, ортчемзэ - туала улон, но милям тае валаммы уг поты на. Озьыен, Кам сьӧрысь бертэме бере ик малпанъёсме гожтӥ, сокем зол соос пушкам пӧзизы. Секретарьмы гожтэмме али тӥледлы лыдӟоз. Нош мон пуксё пӧлады. Тӧроез кичабонъёсын интыяз келязы. Микрофон азе потӥз ӝужыт, вӧлэм кадь мугоро нылмурт но лыдӟыны кутскиз… Мария Векшина  